ആ കല്യാണമണ്ഡപത്തില് ഇരുന്ന് ചിത്ര അക്ക എന്നോട് വാ തോരാതെ സംസാരിച്ചുകൊണ്ടേയിരുന്നു, ഭാഗ്യശ്രീ പറയുന്നു മലയാളികളുടെ പ്രിയ നടി ചിത്ര കഴിഞ്ഞ ദിവസമാണ് അന്തരിച്ചത്. ഹൃദയാഘാതത്തെ തുടര്ന്നായിരുന്നു മരണം. സിനിമ മേഖലയ്ക്ക് തന്നെ വലിയ ഞെട്ടലായിരുന്നു ആ വിയോഗ വാര്ത്ത. പലരും താരത്തെ കുറിച്ചുള്ള ഓര്മകള് പങ്കുവെച്ച് രംഗത്ത് എത്തി. ഇപ്പോള് ചിത്രയെ കുറിച്ചുള്ള ഓര്മകള് പങ്കുവെച്ച് രംഗത്ത് എത്തിയിരിക്കുകയാണ് നടി ഭാഗ്യ ശ്രീ. ഒരു മാധ്യമത്തിന് നല്കിയ അഭിമുഖത്തിലാണ് ഭാഗ്യശ്രീ തന്റെ ഓര്മകള് പങ്കുവെച്ചത്. ഭാഗ്യശ്രീയുടെ വാക്കുകള് ഇങ്ങനെ, ലാലേട്ടന്, മമ്മൂക്ക, ചിത്ര അക്ക, മേനകചേച്ചി, ഞാന്, അഞ്ജലി നായിഡു തുടങ്ങി ധാരാളം ആര്ട്ടിസ്റ്റുകള് ആസ്വദിച്ചഭിനയിച്ച ചിത്രമായിരുന്നു ക്യാംപസ് പശ്ചാത്തലത്തിലുള്ള പാവം പൂര്ണ്ണിമ. ഏകദേശം 35 വര്ഷങ്ങള് മുന്പുള്ള ചിത്രം. അന്നുമുതലുള്ള സൗഹൃദമാണ് എനിക്ക് ചിത്ര അക്കയുമായി. ഇവരെല്ലാം എന്നേക്കാള് പ്രായമുള്ളവരായിരുന്നു. അതിനാല് ആദ്യകാലത്തെല്ലാം ഒരു കുഞ്ഞനിയത്തിയോട് പോലെയായിരുന്നു എന്നോട് പെരുമാറിയിരുന്നത്. അക്കാലത്തെല്ലാം മലയാളസിനിമയില് തടിച്ച ശരീരമുള്ള സ്ത്രീകളായിരുന്നു നായികമാരായിരുന്നത്. ഇത്തിരിപ്പൂവേ ചുവന്നപൂവേയില് റഹ്മാന്റെ നായിക , പി. ചന്ദ്രകുമാര് സാറിന്റെ കറുത്തകുതിര എന്നീ ചിത്രങ്ങളില് മാത്രമേ എനിക്ക് നായികാ സ്ഥാനം ലഭിച്ചുള്ളൂ. അതിനാല് കൂടുതല് നായികാവേഷങ്ങള് ലഭിക്കാന് വേണ്ടി മലയാള സിനിമ വിട്ട് തമിഴ്, തെലുങ്ക്, കന്നഡ സിനിമകളിലേക്ക് ഞാന് ചേക്കേറി. എന്നാല് ചിത്ര അക്ക മലയാളത്തില് ധാരാളം കാമ്ബുള്ള കഥാപാത്രങ്ങള് ചെയ്തതോടൊപ്പം തമിഴിലും, തെലുങ്കിലും, കന്നഡയിലും നായികയും ഉപനായികയുമായി 4 ഭാഷകളിലും സ്ഥിരസാന്നിധ്യമായിരുന്നു. മൊബൈല് ഫോണ് ചിന്തയില് പോലും കടന്നുവരാത്ത കാലത്ത് തിരക്കില് വീണുകിട്ടുന്ന സമയങ്ങളില് ഞങ്ങള് ലാന്ഡ്ഫോണിലൂടെ സൗഹൃദം തുടര്ന്നുപോന്നു. കേരളത്തിലെ ജനങ്ങള് രാധാസ് സോപ്പിലൂടെ ഭാഗ്യശ്രീയെ ഓര്മിച്ചപ്പോള് ചിത്ര അക്കയെ അന്നത്തെ പ്രശസ്തമായ ഇദയം നല്ലെണ്ണയുടെ പരസ്യത്തില് അഭിനയിച്ചതിനാല് തമിഴ് ജനത വിളിച്ചിരുന്നത് നല്ലെണ്ണ ചിത്ര എന്നായിരുന്നു. തെലുങ്കില് നായികവേഷങ്ങള് ചെയ്തുകൊണ്ടിരിക്കുന്ന സമയത്ത് ബിസിനസ്സുകാരനും നിര്മാതാവുമായിരുന്ന ഗുജറാത്ത് മലയാളിയായ വസുദേവുമായി ഞാന് പ്രണയത്തിലാവുകയും സിനിമ ഉപേക്ഷിച്ച് വിവാഹജീവിതത്തില് പ്രവേശിക്കുകയും ചെയ്തു. അപ്പോഴേക്കും ചിത്ര അക്ക മലയാള സിനിമയില് ധരാളം വലിയ ബാനറുകളില് ശക്തമായ കഥാപാത്രങ്ങള് ചെയ്ത് പ്രേക്ഷക മനസ്സില് ചിരപ്രതിഷ്ഠ നേടുകയായിരുന്നു . ഗുജറാത്തില് പോയതോടെ ഞാന് സിനിമയില് ഉള്ള എല്ലാവരുമായുള്ള ബന്ധം വിട്ടുപോയി. അതിനിടെ എപ്പോഴോ ചിത്ര അക്ക വിവാഹിതയായതെല്ലാം മാധ്യമങ്ങളിലൂടെ അറിഞ്ഞു. മകന് ജനിച്ച് 7 വയസ്സ് ഉള്ളപ്പോഴാണ് ചെന്നൈയിലെ ഒരു സിനിമ വിവാഹത്തില് വച്ചു മകളുമായി ചിത്ര അക്കയെ കാണുന്നത്. ആ കല്യാണമണ്ഡപത്തില് ഇരുന്ന് ചിത്ര അക്ക എന്നോട് വാ തോരാതെ സംസാരിച്ചുകൊണ്ടേയിരുന്നു. പിന്നീട് മദ്രാസിലെ എന്റെ വീട്ടിലേക്ക് ഇടയ്ക്കിടെ വരും. കുട്ടികളെയും കൊണ്ട് ഞങ്ങള് ഏതെങ്കിലും പാര്ക്കിലേക്കോ , കുട്ടികളുടെ കളിസ്ഥലങ്ങളിലേക്കോ പോകും കുട്ടികള് കളിച്ചുകൊണ്ടിരിക്കുമ്ബോള് ഞങ്ങള് സംസാരിക്കും. എപ്പോഴും എനിക്ക് ഒരു കേള്വിക്കാരിയുടെ റോളായിരുന്നു. ചിത്ര അക്കയുടെ ദുഃഖങ്ങള് ,സ്വപ്നങ്ങള്, സന്തോഷങ്ങള് എല്ലാം എന്നോട് പറയുമായിരുന്നു. താമസിയാതെ ഞാന് മദ്രാസില് വീണ്ടും സ്ഥിരതാമസമാക്കി അപ്പോഴേക്കും കുട്ടികള് വളര്ന്നു. ചിത്ര അക്ക മാസത്തില് 2 തവണയെങ്കിലും വിളിക്കും, ആ കോള് ചിലപ്പോള് അര മണിക്കൂറോളം നീളും , എല്ലാ കാര്യങ്ങളും എന്നോട് ഒറ്റശ്വാസത്തില് പറഞ്ഞു തീര്ക്കും. 10 ദിവസം മുന്പേ വിളിച്ചപ്പോള് ആരോഗ്യപ്രശ്നങ്ങളെ കുറിച്ചെല്ലാം സംസാരിച്ചിരുന്നു. മോളുടെ ജന്മദിനമായിരുന്നു എന്നും ഭാഗിക്ക് ഫോട്ടോസ് എല്ലാം അയയ്ക്കാം എന്ന് പറഞ്ഞു. അടുത്തിടെ ചിത്ര അക്കയുടെ ചേച്ചി മരണപ്പെട്ട വിവരവും കുറച്ച് വിഷമങ്ങള് പങ്കുവെച്ചു. മോളെ പഠിപ്പിക്കുന്നതിന് കുറിച്ചും മകളുടെ ഭാവിയെക്കുറിച്ചുമാണ് ചിത്ര അക്ക അധികം സംസാരിക്കുക. വിശേഷദിവസങ്ങളില് അധികവും ഞാന് പോണ്ടിച്ചേരിയിലെ വീട്ടില് ആയിരിക്കും. അല്ലാത്ത സമയങ്ങളില് എപ്പോഴും ചെന്നൈയിലെ വീട്ടിലും. തിരുവോണ ദിവസം രാവിലെ ഓണത്തിന്റെ തിരക്കുകള് ആയിരുന്നു . ബന്ധുക്കളും സുഹൃത്തുക്കളുമെല്ലാം ഉണ്ടായിരിന്നു. പുലര്ച്ചെ ചിത്ര അക്ക ഉള്പ്പടെ എല്ലാ സുഹൃത്തുക്കള്ക്കും ഓണാശംസകള് അയച്ചു അതിനുശേഷം തിരക്കിലായി. ഇടക്കെപ്പോഴോ ഫെയ്സ്ബുക്ക് തുറന്ന് എന്റെ ഫോട്ടോകളുടെ കമന്റുകള് നോക്കി വീണ്ടും തിരക്കിലേക്ക്. ഓണ്ലൈന് പത്രങ്ങള് നോക്കാനോ , ടീവി തുറക്കാനോ പോയില്ല. 12:50 നു പായസം ഇളക്കികൊണ്ടിരിക്കുമ്ബോള് എനിക്ക് അനിയന്റെ ഫോണ് വരുന്നത്. അവനാണ് ഈ വിവരം പറയുന്നത്. ഞങ്ങള് അഭിനേത്രികളുടെ ഒരു വാട്സ്ആപ്പ് ഗ്രൂപ്പ് എല്ലാം ഉണ്ട്. തിരക്കായതിനാല് ഗ്രൂപ്പില് നോക്കിയില്ല. തലക്ക് അടി കിട്ടിയതുപോലെ കുറെ നേരം ഞാനിരുന്നു. എന്റെ അമ്മ കൂടെ ഉണ്ടായിരുന്നു അമ്മയും ഷോക്കായിപ്പോയി. പിന്നെ എല്ലാം യാന്ത്രികമായിരുന്നു. വന്ന അതിഥികളെയും ബന്ധുക്കളെയും മുഷിപ്പിക്കാതെ ഞാന് എങ്ങിനെയൊക്കെയോ പിടിച്ചു നിന്നു. എല്ലാവരും തിരുവോണാഘോഷത്തിന്റെ സന്തോഷത്തില്, എനിക്കാണെങ്കില് ആകെ വല്ലാത്തൊരവസ്ഥ. വൈകുന്നേരം തന്നെ ചെന്നൈയില് ചിത്രഅക്കയുടെ സംസ്ക്കാരം നടന്നതിനാല് അവസാനമായി കാണാനും കഴിഞ്ഞില്ല. എന്റെ അതെ അവസ്ഥ ആയിരുന്നു പലര്ക്കും. ഓണമായതിനാല് പലരും അറിയാന് വൈകി. ചിത്ര അക്കയുടെ മോള് വളരെ ചെറുപ്പമാണ്. അമ്മയുടെ പരിചരണവും ശ്രദ്ധയും വാത്സല്യവും വേണ്ട പ്രായം. എല്ലാം ആലോചിക്കുമ്ബോള് വിഷമം കൂടുന്നു. ആ മോളെ ഞാന് ജന്മദിനത്തിന് വിളിച്ച് വിഷ് ചെയ്തതായിരുന്നു. വളരെ സന്തോഷത്തിലായിരുന്നു എല്ലാവരും അപ്പോള്. അധികം ആലോചിക്കാന് കഴിയുന്നില്ല. ചിത്ര അക്കയുടെ ആത്മാവിനു നിത്യശാന്തി ലഭിക്കാനും, ചിത്ര അക്കയുടെ മോള്ക്ക് നല്ലൊരു ഭാവിയും ഉണ്ടാവാന് ആത്മാര്ത്ഥമായി പ്രാര്ത്ഥിക്കുന്നു. അത് മാത്രമേ കേവലം മനുഷ്യസ്ത്രീ ആയ എനിക്കിപ്പോള് കഴിയുന്നുള്ളൂ.